Punakosmos

Punakosmos eli punakosmoskukka (Cosmos bipinnatus) on yksivuotinen mykerökukkaiskasvi, jota esiintyy Meksikossa ja Yhdysvaltojen lounaisosissa. Sitä käytetään koristekasvina.

Punakosmoskukka on pysty, tavallisesti haarovavartinen ja kasvaa 20–100 senttimetriä korkeaksi. Vastakkain sijaitsevien lehtien lapa on kahdesta kolmeen kertaan pariosainen ja hyvin kapealiuskainen. Mykeröt ovat neljästä yhdeksään senttimetriä leveitä. Laitakukkina on tavallisesti kahdeksan neuvotonta kielikukkaa, joiden kieli on leveä, hammaskärkinen ja yleensä tummanvioletti. Kehräkukat ovat keltaisia kaksineuvoisia torvikukkia.

Lähteet 
 Hämet-Ahti, Leena et al: Lisäyksiä ja korjauksia Retkeilykasvion neljänteen painokseen. Lutukka 21:74. 2005.

Viitteet

Aiheesta muualla 
 Kassu – Kasvien suomenkieliset nimet: Punakosmos(kukka) (Cosmos bipinnatus)
 Puutarha.net: Punakosmos(kukka) (Cosmos bipinnatus)
 United States Department of Agriculture (USDA): Cosmos bipinnatus 
 Flora of China: Cosmos bipinnatus 

Kosmoskukat